Ehdotus: NEUVOSTON ASETUS muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 2026/1997 muuttamisesta

(komission esittämä)

PERUSTELUT

Ensinnäkin tiettyjen tukia ja tasoitustulleja koskevan WTO-sopimuksen muita kuin riitautettavia tukia koskevien määräysten soveltaminen päättyi 31 päivänä joulukuuta 1999. Tukien vastaisen perusasetuksen niitä tukia, jotka eivät ole tasoitustullin käyttöönoton mahdollistavia, koskevat säännöt, joilla pannaan täytäntöön sopimuksen vastaavat määräykset, on kumottava sopimuksen mukaisten yhteisön oikeuksien ja velvollisuuksien välisen tasapainon säilyttämiseksi.

Toiseksi on aiheellista muuttaa tukien vastaisen perusasetuksen kaksi muuta säännöstä. Toinen muutos liittyy tukien määrään tapauksissa, joissa valtio tarjoaa tavaroita tai palveluja alihintaan; jos kyseessä olevassa maassa eivät vallitse markkinaehdot ja -olosuhteet, tiettyjä muita vertailuarvoja voidaan käyttää. Toinen muutos koskee saatavilla olevien tietojen käyttöä; selvennetään, että myös maailmanmarkkinoiden tai kolmansien maiden markkinoiden hintoja voidaan käyttää.

2002/0208 (ACC)

Ehdotus: NEUVOSTON ASETUS muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 2026/1997 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen [1],

[1] EYVL C [...], [...], s. [...].

sekä katsoo seuraavaa:

(1) Neuvosto hyväksyi yhteiset säännöt muista kuin Euroopan yhteisön jäsenvaltioista tapahtuvalta tuetulta tuonnilta suojautumiseksi 6 päivänä lokakuuta 1997 annetulla asetuksella (EY) N:o 2026/97 [2].

[2] EYVL L 288, 21.10.1997, s.1.

(2) Asetuksen (EY) N:o 2026/97 6 artiklassa asetetaan tietyt suuntaviivat tuen vastaanottajalle annettavan edun laskemiseksi mukaan luettuna markkinoiden vertailuarvo, jota vasten edun määrää mitataan. On perusteltua antaa selvitys siitä, mitä sääntöjä olisi noudatettava tapauksissa, joissa asianomaisessa maassa ei ole markkinoiden vertailuarvoa. Tällaisessa tilanteessa vertailuarvo olisi määriteltävä tarkistamalla asianomaisessa maassa vallitsevat ehdot ja olosuhteet kyseisessä maassa tosiasiallisesti käytettävissä olevien tekijöiden perusteella. Jos tämä ei ole käytännöllistä muun muassa sen vuoksi, että kyseisiä hintoja ja kustannuksia ei ole olemassa tai ne ovat epäluotettavia, sopiva vertailuarvo olisi määritettävä muiden markkinoiden ehtojen ja olosuhteiden mukaisesti.

(3) Asetuksen (EY) N:o 2026/97 4 artiklan mukaisesti tietyt ympäristö-, tutkimus- ja aluekehitystuet eivät ole tasoitustullin käyttöönoton mahdollistavia. Lisäksi kyseisen asetuksen 10 artiklan 5 ja 6 kohdassa säädetään, että tutkimuksia voidaan panna vireille sen määrittämiseksi ovatko tuet niitä tukia, jotka eivät ole tasoitustullin käyttöönoton mahdollistavia. Tutkimuksia ei saa panna vireille, jos ne koskevat tiettyjä tukia, jotka eivät ole tasoitustullin käyttöönoton mahdollistavia. Tukia ja tasoitustulleja koskevan WTO-sopimuksen vastaavien säännösten voimassaolon oli määrä päättyä 31. joulukuuta 1999, elleivät WTO:n jäsenet muuta päätä. Mitään sellaista päätöstä ei tehty ja sen vuoksi kyseisiä säännöksiä ei enää sovelleta. On tarpeen arvioida olisiko asetuksen (EY) N:o 2026/97 niitä tukia, jotka eivät ole tasoitustullin käyttöönoton mahdollistavia, koskevat säännökset säilytettävä. Tässä suhteessa yhteisön suurimmat kauppakumppanit eivät enää sovella kyseisiä säännöksiä tasoitustutkimuksissaan. Tämä huomioon ottaen ja tukia ja tasoitustulleja koskevan WTO-sopimuksen mukaisten oikeuksien ja velvollisuuksien välisen tasapainon säilyttämiseksi katsotaan aiheelliseksi kumota asetuksen (EY) N:o 2026/97 niitä tukia, jotka eivät ole tasoitustullin käyttöönoton mahdollistavia, koskevat säännökset.

(4) Asetuksen (EY) N:o 2026/97 28 artiklan 5 kohdassa säädetään, että käytettäessä saatavilla olevia tietoja tiedot on tarkistettava vertaamalla niitä useista eri lähteistä saatuihin tietoihin. Katsotaan hyödylliseksi mainita erityisesti, että kyseiset lähteet voivat tarvittaessa liittyä myös maailmanmarkkinoita tai muita edustavia markkinoita koskeviin tietoihin.

(5) Katsotaan oikeusvarmuuden vuoksi aiheelliseksi säätää, että kyseisiä muutoksia sovelletaan mahdollisimman pian kaikkiin uusiin tutkimuksiin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2026/97 seuraavasti:

1. 6 artiklan d kohtaan lisätään teksti seuraavasti:

'Jos kyseisen hyödykkeen tai palvelun osalta maassa, jossa toimitus tai ostaminen tapahtuu, ei ole vallitsevia markkinaehtoja tai -olosuhteita, joita voidaan käyttää sopivina vertailuarvoina, sovelletaan seuraavia sääntöjä:

(i) Asianomaisessa maassa vallitsevia ehtoja ja olosuhteita tarkistetaan tosiasiallisten kustannusten, hintojen ja muiden kyseisessä maassa käytettävissä olevien tekijöiden perusteella sellaisella sopivalla määrällä, joka kuvastaa tavanomaisia markkinaehtoja ja -olosuhteita; tai

(ii) tarvittaessa käytetään tuen vastaanottajan käytettävissä olevia toisen maan markkinoilla tai maailmanmarkkinoilla vallitsevia ehtoja ja olosuhteita.'

2. Kumotaan 4 artikla ja 10 artiklan 5 ja 6 kohta.

3. Lisätään 28 artiklan 5 kohtaan seuraava lause:

'Kyseiset tiedot voivat sisältää tarvittaessa maailmanmarkkinoita tai muita edustavia markkinoita koskevia tietoja.'

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Sitä sovelletaan kaikkiin neuvoston asetuksen (EY) N:o 2026/97 mukaisesti tämän asetuksen voimaantulopäivän jälkeen vireille pantuihin tutkimuksiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä.....päivänä.....kuuta .....

Ne uvoston puolesta

Puheenjohtaja